Alpau Dinarig

250px|bawd|Bwlch Valbona, gogledd Albania

Cadwyn hir o fynyddoedd yn ne Ewrop, sy'n ymestyn dros rannau o Slofenia, Croatia, Bosnia a Hertsegofina, Serbia, Montenegro, Albania, Gogledd Macedonia a Chosofo yw'r Alpau DinarigJones, Gareth (gol.). Yr Atlas Cymraeg Newydd (Collins-Longman, 1999), t. 56. neu'r Dinarides (Croateg a Bosneg: Dinarsko gorje neu Dinaridi, Albaneg: Alpet Dinaride, Serbeg: Динарске планине neu Динариди/Dinarske planine neu Dinaridi; Slofeneg: Dinarsko gorstvo; Eidaleg: Alpi Dinariche).

Ymestynnant am 645 km ar hyd arfordir Môr Adria, o'r Alpau Iwliaidd (Julian Alps) yn y gogledd-orllewin hyd massif Šar-Korab, lle mae cyfeiriad y gadwyn yn newid i echel sy'n rhedeg o'r gogledd i'r de. Y mynydd uchaf yn yr Alpau Dinarig yw Prokletije, ar ffin dwyrain Montenegro a gogledd Albania (2692 m).

Mae'r Alpau Dinarig yn ffurfio'r ardal fwyaf creigiog a mynyddig yn Ewrop gyfan ac eithrio y Caucasus, yr Alpau a Mynyddoedd Llychlyn.  Maent yn cynnwys creigiau gwaddod o greigiau dolomît, calchfaen, tywod, a chreigiau cymysgryw a ffurfiwyd gan foroedd a llynnoedd yn y gorffennol pell. Yn ystod y cyfnod o symudiadau daearegol Alpaidd a ddigwyddodd tua 50-100 miliwn o flynyddoedd yn ôl, plygwyd y creigiau hyn gan bwysau ymylaidd anferth mewn arch o gwmpas yr hen greigiau solet yn y gogledd-ddwyrain.

Mae'r Alpau Dinarig yn ffurfio cyfres o is-gadwynau, cyfochrog fwy neu lai, o'r Alpau Iwliaidd yn Slofenia a'r Eidal hyd at ogledd Albania a Chosofo lle mae'r mynyddoedd yn ildio i'r tiroedd is o gwmpas Afon Drin a thir amaethyddol Cosofo. Wedyn mae Mynydd Sar a Mynydd Korab yn codi ac mae'r tirwedd mynyddig yn parhau trwy'r Balcanau i gyfeiriad y de i orffen ym mynyddoedd y Pindos yng Ngwlad Groeg ac ymlaen hyd at y Peloponnese a Creta, Rhodes a'r Mynyddoedd Taurus yn neheubarth Twrci.

 Mynyddoedd yr Alpau Dinarig 
Mae mynyddoedd yn y Dinarides yn cynnwys:

 Bijela gora
 Biokovo
 Bjelašnica
 Crna Gora
 Čvrsnica
 Dinara, y mynydd yr enwir y gadwyn ar ei hôl
 Durmitor
 Igman
 Jahorina
 Kamešnica
 Orjen
 Snežnik
 Tara
 Trebević
 Treskavica
 Velebit
 Zlatibor

 Cyfeiriadau 

Categori:Daearyddiaeth Albania
Categori:Daearyddiaeth Bosnia a Hertsegofina
Categori:Daearyddiaeth Cosofo
Categori:Daearyddiaeth Croatia
Categori:Daearyddiaeth Montenegro
Categori:Daearyddiaeth Serbia
Categori:Daearyddiaeth Slofenia
Categori:Mynyddoedd Ewrop